**Телесөзгер шеберлігі пәнінің дәрістері (Мастерство телеведущего)**

 **1 лекция**

 **Телеарна – сұлулық пен әсемдіктің аралы**

**Телеарна** – барша қоғамдық құбылыстарды қамтитын синкреттік өнер.

**Телеарна** – қоғамдық, әлеуметтік мәдени мұраның, тарихи құндылықтардың қазынасы. Тарихи жәдігерлер мен тағылымды тәрбиенің, ой мен сана өрісінің, интеллектуады - инновациялық дамудың өндірістік орталығы. Кәсіби шығармашылық пен белсенді байланыс құралдарының, сервистік технология мен ғарыштық ақпараттың жедел тасымалдаушысы, таратушысы.

**Телеарна** – жаңа жобалардың ұстыны, әлемдік құпия құбылыстар мен бейнекөріністердің өңдеу ұстаханасы әрі қоғамның әлеуметтік қозғаушы күші. Бейнекөріністердің ең жоғарғы пирамидасы.

**Телеарна** – табиғи әлеуметтік желілердің басын қосып, мемлекеттік мәні зор жобалардың, халықтық маңызы орасан жоспарлардың, идеялық тұрақтылық пен белсенділіктің, білім мен рухани интеллектуалдылықтың, өрлеу мен өрістеудің, жалпы медиякеңістіктің ақпараттық жарнама мен бәсекелестік тудыратын инфраструктуралық ұжымдық орта. Сондықтан телеарнаның төмендегідей мәнісіне(мотив)тоқталамыз.

– **Бірінші;** Телеарна шығармашылығының ажырамас айқын бөлігі – бейнеқозғалыс пен бейнекөрініс.

– **Екінші;** әлеуметтік ақпараттылығы: мәтінді оқу, сөйлеу образымен деректі иллюстрациялау.

 – **Үшінші;**қоғамдықинтеллектуалдылығы: Телевизия қазіргі күнде әлемдік саяси интеграциялық мүмкіндікке айналды. Адамдардың ойлау және мәдени сана эстетикасының тұтастығын диалектикалық байланысқа тарту. Бұл адамзат үшін телешығармашылықтың классикалық үлгісі. Демек, телеөнердің қоғамдық құндылығы мен атқарар қызметі өмір, құбылыс нақтылығы мен бейбіт бірлестіктің өркендеуінде кез келген түйткілдің төркінін тап баса алатындығында.

* **Төртінші;** эстетикалық талғамдылығы: телевизиялық мәтіннің қолданысы – телесөзгердің тұлғалық үнін,эстеттік келбет бітімін танытады.
* **Бесінші;** Бейнекөріністегі көркемдік эстетикасы – бейнетүстің мультимедиялық визуалды сабақтастығы мен бейнетіл және бейнеграфикалық құрылымы.

– **Алтыншы; телеарна энциклопедиялық таным –** саяси, тарихи, мәдени, әлеуметтік ахуалдардың, елдің өмір - дәстүрлері мен тұрмыс тіршілігін, философиялық талдау тұрғысынан табиғи ерекшелігін танытатын біртұтас бейнеұғым.

Телевизияның психологиялық құпия тылсым қырлары - сан-салалы бейнесипат. Өйткені,ол – техника әрі әдіс- тәсіл технологиясы. Адам ресурстарына қатысты – тілдесу,сөйлесу, қатысу,баяндау, талдау, саралау, ақпараттау, зерттеу, болжау,тек аудиториялық, яғни, көрермендік – көпшіліктік мінез-құлыққа, рәсімді ой тұжырымына, сана үрдісіне дербес түсінік орнықтырып, ойлау кеңістігіне прогрессивті медиақабылдау, медиаықпал, медиабілім медиатүсінік, медиамәдениет сияқты интегративті ұғымдар әкеледі. Демек, даму диалектикасының заңдылығы телевизиялық телеөнімдердің танымдылық сипатында да көпшіліктің назарынан тыс қалмайды. Сондықтан да бүгінгі күнде әлем ойшылдары, медиакеңістіктің төрінен орын алған телевизиялық құдіретке қоғамдық таным тұрғысынан үңіле түсуде. Неге? Телешығармашылық қызметі өнер атаулының ортасы – жазу, сызу, айту, сөйлеу, ән салу, бейнеөңдеу, дыбыстық, дауыстық, әуендікөңдеу, түр мен түсті құбылту, әрлеу мен сәндеу, түрлендіру, көркемдеу, безендіру, тағы басқа да көркемдік, әсемдік пен сұлулықтың аршылған жұмыртқасындай кербездік пен пәктікті іздеп, аңсап, сұрап тұратын талғампаз, эстетикалық аксиология. Алайда, осы құндылықтардың бәрі адамның ішкі рухани жан дүниесін қопаратын эмоциялық шабытқа тәуелді.Сондықтан, телеарна ел бірлігі мен болашағы үшін, халықтың тыныштығы мен берекесі үшін де үнемі шығармашылық ізденіс қызметін қалтқысыз атқара береді. Әрине, көптеген тележобалар әлемдік телекөрсетілімдер теңсіздігін тойтару үшін жүзеге асырылып келеді. Ол үшін де айтарлықтай кәсіби шығармашылық бағытындағы тұлғалардың ақыл-ойы мен мәністі кеңесі қажет. Бұл, біраз олқылықтарды жойып, телеарнаның халықтық қызметін іргелендірері сөзсіз.

 **2 лекция. Телехабар – дауыс пен дыбыстың психологиялық аспектісі**

 Дыбыс ертеден келе жатқан құбылыс.Жаратылыс әлемінде дыбыссыз дүние жоқ. Тіпті тылсым тыныштықта адам құлағында дыбыс тұрады. Бірақ, оның естілуі әрқилы.Күнделікті тіршіліктегі шудың өзін біз дыбыс арқылы ажыратамыз,танимыз. Сонда дауыс пен дыбыстың айырмашылығы неде?-деген сұрақ туындайды.

**- Біріншіден;** дыбыс – өмірдің табиғи кескіні.

**-Екіншіден;** дыбыс қоғамдық орта қозғалысы.

**-Үшіншіден;** дауысты өзгертуге болады.

**-Төртіншіден;** дауысты мультимедиялық элеметтермен құрастыру мүмкіндігі бар.

 **- Бесіншіден;** дауыс пен дыбыс адам санасына әсер ететін энергиялық белгі.

 **-Алтыншыдан;** дауыс пен дыбыстың ерекшелігі оның табиғи жаратылыстығында және естілуінде.

 Дыбыс болмаған жерде тіршілік жоқ,дүние беймәлім. Ол қозғалыс белгісі. Ал дауыс әріптерден құрастырылып,сөз бен сөйлемнің сапалық сипатына енері анық. Дыбыс пен дауыс түсінісу, тілдесу құралы. Сондықтан:

**-Біріншіден;** дауыспен, дыбыспен образдау,суреттеу – өнер.

**-Екіншіден;** дауыспен көркемдеу кескіні жасалады.

**-Үшіншіден;** дыбыс пен дауыстан ырғық пайда болады.

**-Төртіншіден;** Дауыс пен дыбыстың ортақтастығы,оны өңдеуге болады. Мәселен,жіңішкертіп,ұзартып,қысқыртып,тағы басқа эксклюзивті технологиямен ыңғайға келтіріп жұмсартылады.Сол себепті де дауыс пен дыбыс табиғи өнер.Ал өнерде дауыс пен дыбыстың жұптасуынан мәтіндік сабақтастық пайда болады. Расында өмірде іс-әрекет пен қозғалыс біткеннің бәрі дыбыс құрамдастығынан пайда болады. Соның негізінде:

**- Біріншіден;** ой ұшқырлығы.

**- Екіншіден;** мәтінді жедел жазу.

**-Үшіншіден;** сөздік қор.

**-Төртіншіден;** сөйлемді құрастыру сауаттылығы .

**-Бесіншіден;** қорытындылай білу талабы жүзеге асырылады.

Демек, дауыс пен дыбыс, ой мен сөзбіркелкі жұптасып, жұмырланып, сөйлеу мәдениетінің тұтастығын құрайды. Дыбыс пен дауыстың белсенділігінен ауқымды көркем образ толғанысының туындау жолдары пайда болып, (аудиотрек) психологиялық тербеліс категориясы пайымдалады. Яғни, осы дискурстық элементтерді саралай отырып, мынандай қорытындыға тоқталамыз.

 **-Біріншіден;** дұрыс ойдың жетегімен тақырып таңдаймыз.

 **-Екіншіден;**  түсінікті де шымыр жазудың нәтижесінде мазмұнды ашамыз.

 **- Үшіншіден;** айшықты дауыспен оқу арқылы санаға сіңіреміз.

 **-Төртіншіден;**  мәнерлі айту әдебімен шешендікті игереміз.

 **3 лекция. Сөз адамның ұлттық рухани қазынасы**

 Сөйлем болғандықтан тыңдарман мен көрерменнің, оқырманның ішкі әлеміне әсері мол. Яғни, дауысталып оқылатын мәтін мен айтылатын сөзді қабылдау психологиялық механизм. Бұл үздіксіз процесс. Оқу мен айтудың, сөйлеу мен баяндаудың барысында көпшілік тарапынан сауалдар пайда болады. Мұны рухани үндестік, айтаман ментыңдаушы арасындағы дыбыстық қатынас дейміз. Демек, бұдан ойлау қызметі туындап, болжамдар мен ұсыныстар түседі. Айту мен сөйлеу, сөйлесім мен тыңдалым бірте-бірте өрбіп,қоғамдық деңгейге, әлеуметтік мәселеге көтеріледі. Сондықтан да сөйлемнің ырғақты дауысталуынан,әсерлі дыбысталуынан эстетикалық, сезімдік,интеллектуалдылық,рухани, мәдени пікірлер пайда болады. Демек, әр сөйлемнің құрамындағы сөздердің дыбыстық өлшемнен шығып, дауысталу гипотезасы қоршаған ортаны тануға, қабылдауға, білуге, анықтауға деген құштарлықты оятады. Сол себепті, **дыбыс пен дауыс егіз компонетті.** Ал, оны компьютерде өңдеу мен әрлеу экпрессивті реакция тудырып, тыңдарман мен көрерменге тез ықпал жасап, құмарын арттырады. Кейбір жағдайда эстетикалық сезім тудыратын дауыстың эмоциональдығы нысанаға (обьект) тікелей жылдамдығынан үнсіздік әкелуі мүмкін. Бұл қалыпты жағдай. Сөйлеушінің тосылуы заңдылық. Демек, **үнсіздік дегеніміз – ой мен уақыттың бірлігін құрайтын сюжет болып есептеледі. Яғни, үнсіздік үзілісінде ой процесі жүреді.** Мәселен, КТК телеарнасынан берілетін «Кто возьмет миллион?» теледуман хабарынан осыны анық аңғарамыз. Себебі, дыбыстық, бейнелік сипаттар күшейіп, адамның көз алдына жанды сурет пен қимыл іс-әрекет елестейді. Содан барып нақты деректерді, шынайылықты көркем обьектіге, образдарға жақындатады да сендіруге тырыса сөйлейді. Дауысында ерекшелік, ұмтылыс ырғағы аңғарылып, жаңғырыққа айналады. Сөйтіп, күрделі тығырықтан шығып, еркін байланысқа жол ашылады. Бұны дауыс пен дыбыстың, ой мен сөйлемнің дискурсы деуімізге болады. Нәтижесінде біз құбылыс пен үнсіздікті қиялдан бөліп алып, ой жетегімен шынайылыққа әкелеміз. Бұл радиохабар дайындауда, телеөнім шығармашылығында кездесетін үлкен католог, яғни, үйлесім болып табылады. Алайда, кез келген телерадиохабар компьютермен жазылып өңделеді. Мұны техникалық көркем басқарылым дейміз. Бірақ, компьютер құрал болып есптеледі. Ол мотивтік сызықтардан тұрады. Эпизодтардың тіркесін жасайды. Ал, шынайылық пен шындық өмір құбылыстарынан, дауыс пен дыбыстың қатынасынан өрбиді. Мәселен, дыбысты есту арқылы елеңдейсің, құлақ түресің, ал адамның дауысына мән беріп, оның биологиялық гармондығына назар аударасың. Себебі, сөйлегенде дауыс бөгетке ұшырап, құбылып шығады. Бұл кезде адамның ауыз қуысында химиялық зат алмасулар процесі жүреді. Және әріптердің қосындысынан сөйлем дыбыстық температураға ұшырайды. Айталық:

- **адам тоңғанда қалтырап;**

**- қорыққанда дірілдеп;**

**- ұялғанда естілер - естілмес шығады.**Демек, дауыстың сұйықтық моллекуласы ауыз қуысындағы химиялық элементпен де тікелей байланысты. Мысалы адамның:

- **түкүрігі шашырап;**

**- жөткірініп;**

**- тұншығып;**

**- ауызы құрғап**сөйлеуін айта аламыз.

 **4 лекция. Сөз қайтуы жоқ процесс**

 Әсілі дыбыс пен дауыстың ырғақтылығы көкейге қонып, телекөрерменнің, тыңдаушының санасына қозғау салары сөзсіз. Танымал ғалым Зейнолла Қабдолов бұл турасында мынандай іргелі пікір айтқан.«... ырғақ**–**өмірде де, өнерде декөп нәрсенің кілті; өлеңде сөз бен дыбыс үндестігінің арқауы. Өлеңнің әр сөзі – ырғақты сөз. Өлеңді оқу, тыңдау, түсіну, өлеңге тұшыну, толқу, тебірену – бәрі ырғаққа байланысты. Сөз өнерінің өзге түрінен өлеңнің басты өзгешелігі де ырғақта жатыр». (258 б.)(Қабдолов Зейнолла. Екі томдық таңдамалы шығармалар. **–**Алматы: Жазушы, – Т. 2. Сөз өнері: Монография. Талант пен таным: Әдеби толғаныстар. – 1983. – 456 бет.)Демек, сөздің ырғақтылығы сөйлемнің толық қабылдануына ғана емес оның маңыздылығына да әсері зор. Жай ғана айтыла салған сөз бен ырғағы басым сөйлемге дауыстың зорайтқыш, құбылту элементтерін пайдаланып, ноталық қалыпқа ыңғайластырсаң оның әуезділігі басым,естілуі әлдеқайда айқын көрінеді. Мұны телеарнадағы ақпараттық жанрға тән әрі көңілашар, шоу бағдарламаларының сұранысы деп бағалаймыз.

 Сөйлем мен сөз, дауыс пен дыбыс қайтуы жоқ процесс. Сондықтан да орынсыз сөз қадірін қашырып, көп сөйлеген телерадиохабар айташысының даусы булығып,өзгелерге озық үлгі бола алмайды. Ойын орнықты, нақты, сөйлемге сәуле түсіріп, ерекше дем беріп сөйлегенде дауыс ырғағы мен сөз тіркестері мөлдіреп түседі. Демді толық ішке тартқанда дауыс өкпе қысымымен ауыз қуыстарынан өтеді Бұл мезетте айташы сөйлемнің дыбыстық қатынасын диафрагммалық ретке келтіріп, реңді дауыс орнықтырады, яғни, жағымды үн, жайлы отырыс,жылы ықылас қалыптасады. Техникалық үдісте диафрагмма түр мен түстің, жарық пен сәуленің теңдік анықтауышы. Айталық, бейнетүсірілімде бейнекамераның бейнеорнықтыру, бейнеіздеушісі ретінде нысананың дәлдік сипатын ашады. Ал, сөйлеу дағдысында диафрагмма тыныс жолдарының қызметін оңтайлап, дауыстық фонның құбылысын автоматты басшылыққа алады. Мұнда адамның кеуде қуысындағы ағзаларды пайдаланудың механикалық формасын меңгеруге икемделеміз. Себебі, дауыс, сөз бен сөйлем – дем алу мен дем шығару механизмдерінен пайда болады. Ал, тыныс алу тыныс ағзалары арқылы өтетін атмосфералық ауа. Телехабар немесе радиохабар әзірлеуде айташы, яғни, хабардың жүргізушісі сөйлегенде дыбыс пен ауа қосарланып шығады. Демек, ойдың айшықтылығын, дауыс пен дыбыстың табиғилығын – еріндік пен езуліктен пайда болған әріптердің жұптастығынан, сәулетті дауыстың фонынан табамыз. Бұл мәселеге қатысты ғалым Сағатбек Медеубекұлы өзінің «шешенсөз» атты еңбегінде «Дыбыстың ең жоғары қызметі – адамға танымдық ықпал ету. Мұндай қызметті ақпараттық дыбыс қана атқарады. Ақпараттық дыбыс – өзіндік мәні мен маңызы, ерекшелігі бар дыбыс. Мәні – адамның рухани қажетін, сана сұранысын, қуанышы мен күйінішін, өмір құбылыстарын сан алуан сиқырлы иірімдер арқылы санаңа жеткізіп,жүрегіңе құйып беретіндігінде. Маңызы – ырғақтарымен, тербелістерімен адамды дүние сырын түсінуге жетелейтіндігінде », - дегенқұнды пікірлер айтқан. (91 бет.). (Медеубекұлы С. Шешенсөз: оқу құралы, Алматы:) Қазақ университеті, 2015.- 152 б.) Демек, телерадиохабар дайындауда кәсіби қалыптасудың үздік үлгісі – машықтану мен тәжірибе жинақтаумен қатар күнделікті ізденіс пен жаттығу тәсілдері ғана біліктілікке жол ашады.

 Мәселен, **«Қазақстан» телеарнасының журналист қызметкері Дана Нұржігіттің «Дара жол» телехабарының студиялық бір шығарылымына тоқталайық. 2016 жыл, 15 қазан, сағат 21.05. уақыт аралығы 21.05 – 22.35. хр. 30 минут.**

 Хабардың негізгі кейіпкері – Жүрсін Ерман «айтыс халықтың жүрегінен орын алды» дегенде журналист – Дана Нұржігіт іле -шала «олай болса экранға назар аударайық»,- деп көрермен көпшіліктің назарын Нұртілеу Иманғалиевтің бейнесұхбатына аударады. «Күнделікті бір әңгімемізде Жүрсіннің, «Бақытжамал екеуіміз бала - шағамызды тәрбиелейміз деп жүріп, бір - бірімізді тәрбиелеппіз» деген сөзі бар еді, рас па Жүрсін!», дегенде кейіпкеріміз күліп, басын изеді. Әлбетте, телесөзгердің өзін еркін ұстауы, сөз саптауы сұрақ қоюмен ғана емес әңгімелесе білу кәсібилігімен ұштасып жатты. «Жетпісінші жылдардағы қоңыр үнді сағындық», - деп Жүрсіннің зайыбы Бақытжамалды да студиялық сахнаға әдеппен көтерді. Тамаша эстетикалық көрініс,тартымды сипатымен өріле береді. «Жүрсін Ерман десе көрерменнің есіне айтыс түседі», - дейді хабардың жүргізушісі Дана Нұржігіт. Демек, қалың жұртшылықтың қалауын тапқан Жүрсіннің дара жолын Дана да тап басып отыр. Сөз бен ойдың даралығы да тұлғаланып, телеобраздылық туындысымен кәнігі журналистің кәсіби биігін танытып, көреремен халықтың да қызығушылығын тудырды.

 **5 лекция. Телехабардың мәтіндік интеллектуалдылығы**

Бұқаралық ақпарат құралдарындағы мәтіндік құрылымдардың ерекшелігі оның ақпараттық мақсат-мүддесіне тәкелей байланысты. Жалпы, телерадио хабарларының құрылымдық жүйесі ортақ. Бірақ, жүрдек оқылып, жеңіл қабылданатын журналистік жанрлар тыңдарман, көрермендер үшін әрқилы қабылданады. Демек, функционалды емес. Мақсатсыздық басымдық көрсетеді. Адамдардың әлеуметтік болмысымен теңдесіп, өзектесіп жатқан телехабарлар көрерменін, тыңдарманын толғандырары сөзсіз. Себебі, қоғамдық құрылымның ағымына көз салып, таразылау, адамдар тағдырына алаңдау, тұрмыс-тіршілігіне зер салу журналистің негізгі мақсаты. Көкейкесті сауалдарды әлеуметтік сипатта ауқымдандыру, астарлы ағындарға ұластыру, оны көрерменге, тыңдарманға дарыту үшін авторлық, журналистік принципті мінез керек. Мұның өзі психологиялық тұтастық. Өйткені, сан салалы өмір мен шытырман дүниенің жұмбақ кестесі халықтың тұрмысына кері әсерін тигізері хақ. Осы аралық көпірдің жалғастығында тұратын тұлға ол – журналист. Адамдардың жанына үңіліп, басалқы мінез танытпаса журналистің еңбегі еш, бейнеті сор болады. Демек, бастаған істі аяғына жеткізу нәтижесін береді. Егер, журналист өзіне кәсіби сыншы болса, мәтінді қайталап оқыған сайын оның пікірі өзгереді. Себебі, журналист мәтінді оқығанда тыңдарман дұрыс түсіну үшін оның санасында өзіндік талдау қатарласа жүреді. Тыңдарманның немесе көрерменнің оқиғаға, құбылысқа өз көзқарасы, дүниетанымы, ой-пікірі қалыптасады. Өйткені, кез келген жанрлық мәтіндер әркімнің жеке түсінуі үшін жазылмайды. Сондықтан, мәтінді жазу оны оқу күрделі мәселе. Мұндағы басты жәйт, өз ойыңды тықпалау емес, парасаттылықпен жеткізу. Халықтың ақыл ойы қашанда биік. Сол себепті де көпшілік қауым ақпаратта айтылмай тұрған жасырын, құпия қуыстарды өз пайымдауларымен толықтырып алады. Журналист интеллект болса, олар адресат, әрі моралистер де солар болмақ. Сынайтын да, саралайтын да, бағалайтын да көрермен көпшілік. Демек, қауым жұртшылық журналисті түсінсе онда мәтінді де ұғады. Ендігі кезекте, бүгінгі күнде мынандай тенденция бар. Көрермен жоқ, тыңдарман жоқ дейміз. Неге? Себебі сол көпшіліктің талабы орындалмайды. БАҚ модашылдыққа айналды. Журналистер өздеріне талап қойып, ой ширата білуден алшақтады.

 **6 лекция. Сұхбат пен сөйлемнің ақпараттылығы**

 Сөйлесу екі немесе бірнеше адамдардың қатысымы. Ал енді тыңдау, нені тыңдайды? Не үшін? Әңгімені, әуенді, музыканы, дыбысты, дауысты тағы сол сияқты құбылыстарға назар аударады, құлақ түреді. Яғни, бұл процесстерде адамның биологиялық ағза мүшелері өзіндік қабылдау функциясына көшеді. Демек, адам өз тарапынан болған дыбыс пен дауыс энергиясын пайдалана отырып, өзгелерге ықпалын тигізеді. Ол жағымды не жағымсыз болып қабылданады.

 Сөйлесу, әңгімелесу адамдардың қоғамдық қатынасындағы негізгі элемент. Яғни, ақпарат алмасу, пікірлесу мағынасында кеңінен қолданылады. Ал жазу мен айту басқа категория. Бәріне ортақ мәселе бір-бірін ұғысу. Ой бөлісу, мақұлдасу нәтижесінде сөйлемдер дыбыстық қатынасқа түсіп, дауысталып естіледі. Дауыс ырғағы мен дыбыстың орнықтылығы мәдени сабақтастыққа айналып, адамдардың әлеуметтік деңгейі арта түседі.Әр сөз, әрбір сөйлем дыбыстық көрсеткіш ретінде мағыналық сипаты бар.Нанымды әңгіменің сенімді тыңдарманы болары сөзсіз. Әңгіме желісі ой тудырып,сабақтастық қоюлана түскенде ықыласы артқан сөйлеушінің де әр сөзі құндылыққа айнала бастайды. Мәселе оның ынтасын аудара білуде. Ол үшін жаттандылықтан аулақ болып, жоспарлы сұрақтардан тұратын сөздерді қолдану қажет емес, ол мақсатқа жеткізбейді. Ой ауытқушылығына ұшыратып, сөз бен сөйлемнің байланысы да қабыспайды. Яғни, жаттандылық кейіпкерге де жағымсыздық тудырады.

 Мәселен, Көпен Әмірбектің Асанәлі Әшімовпен сұхбатына назар аударайық. «Соқа жер жыртқан сайын жылтырайды. Талант та соқа сияқты.Талай образды сомдап,талантын тат бастырмай жалтыратып ұстаған актер Ақансерінің рөлін ойнамағанына арманда. Абайдың бейнесін кескіндей алмай кеткеніне шерлі.

 Домбыра мен балта ұстаған адамды ұста немесе әнші деп айтуға бола ма? Дәл сол сияқты шешен сөйлеген кісіні де ақылды деп айту – ертерек. Домбыра ұстағасын – шерту керек,балта ұстағасын – керту керек», дейді Көпен алғысөзінде.Тауып айтады, сөзін таразылап тастайды. Асанәлі табиғи талант. Тамыры жуан бәйтерек таумен таласып тұрады, тағылымы терең жан ұлылармен жанасып туады. Ондағысы Асекең,«Ұлы емеспін, ұлылардың сарқытын іштім!»,- деп құлақ естісін дегендей екпінділікпен айтады. Міне, өткенге құрмет, ғажап ғұмырларға, өнер мен өмірге ізеттілік, келешекке ғибратты өнеге. «Ғабең айтқандай «ай мен күн айқайламай-ақ шығады» деп сабырлылық сақтайсыз ба? Қазір не істеп жүрсіз өзі»?- дейді. Бұл сұхбат алушының сұрағы. Тегінде Көпен биік тауларға қалай шығудың тәсілін жақсы меңгерген. Бұл оның шығармашылық ізденісі ғана емес, өз нысанасын зерттеуде кейіпкерінің өмір жолы мен ғұмыр шырағын, адамгершілік қасиеті мен мекен тұрағын, еңбегі мен еленер пырағын, тұлғалық парқы мен құндылық нарқын алыстан қарастырады.Әбіш Кекілбайұлы«тасадағы таңсықты көрмейміз, алыстағы асылды аңсаймыз», демекші әлемнің өнерпаздарын көрмей жатып-ақ сымбаттап жазғанда өзіміздікін аяқасты еткендей боламыз. Ал, Көпен өзге өлкелерді араламай-ақ көз алдымыздағы көк дөнендер мен көп өрендерді, сары тісті сақалар мен өнер тарихымыздың кешегі арландары мен тарландарын мәшhұр етіп жаза білетін сұңғыла қаламгер. Осы аз беттік сұхбатында талайдың атын атап, алыстан орағытып, Асекеңнің тамырын басып отырады. Шындығында, Асекең өнер мен өмірдің алып бәйтерегі. Балалығын аңсап, кешегісін кемеңгер сөзбен кестелеп, құдды бір киноэкран образында отырғандай айтады. Ал, Көпен ше! Асекеңнің асыл ойынан құр қалғысы келмейді. Кейіпкерінің шөмішін тауысуға дәті жетсе де оның аңызға айналған өнер шыңына бәсі жетпегендей сөйлете түседі. Мысалы, «Расында да өнер адамдары – куәлігі жоқ депутат. Өзіңіз туып-өскен Сарысудың сұрқай келбетіне жаныңыз ашығандықтан ба, жасырақ кезіңізде Қонаевқа кіріп, ауданның бірінші хатшылығына өз кандидатураңызды ұсынғыңыз келіпті. Ол райдан неге қайттыңыз? Әнебір жылы депутат болудан да дәмелі едіңіз...»,- деп Асекеңді сөйлемеске лаж қалдырмай, тістеуік тілімен шымшылап қояды. Сұхбат беруші де өз тұлғасына лайықты «...алайда ауыл-аймаққа шын мәнінде көмектескім кеп, бүйрегім бүлкілдеп тұрса да, қырдағы өнерді сайдағы орынға айырбастамадым. Сондықтан да ол кісіге барудан бас тарттым. Американың бұрынғы Президенті Рейган актер боп жүре бергенде, талай киноға түсер ме еді, кім білсін? Бірақ ол саяси аренаның «актеріне» айналды. Ал мен саф алтындай актерлікті қаладым »,- деп үзеңгілес інісіне шындыққа шырмауық түсірмей турасынан жауап береді.(112- 128 бб). Сұхбаттың сардарлары: Сұхбаттар. Құрастырушы С. Қалқабаева. – Алматы: « Қазығұрт» баспасы, 2012. – 320бет.

 Міне, әсерлі сөйлеу мен айтылар ойдың айшықты мәнері прагматикалық жиынтық функциясын атқарып тұр.

 **7 лекция.** **Сұхбат – ой мен сөз әрекеттестігі.**

 Өкінішке орай, кейбір дүбара журналистер дүдамал деректермен дүрсе қоя береді де сұхбат берушінің сұсын қашырады. Тығырыққа тірелген кейіпкер өз кейпінен ажырап, не айтарын білмей абдырап қалады. «Керемет сұрақтар қойып едім, күмілжіп жауап бере алмады»,-деп менмендікке жығылады». Керісінше, ол мақсатына жете алған жоқ. Сондықтан да оның телеәңгімесі, телехабарының сюжеттік құрылымы тартымсыз таратылып, телеарнаның да абырой-мәртебесі төмендейді. Демек, сұхбат жасандылықтан аулақ болғанда ғана зейіннің артуына арқау болады. Яғни, **сұхбат – ой мен сөз әрекеттестігі. Сөз бен ойдың рухани ресурсы әңгіме ықпалдастығын арттырып, сана күйзелісіне төтеп береді.Оның психологиялықсипаты рухани тұрақтылыққа ыңғайластырылып, ойдың бірізділігі сақталады. Әңгімелесушінің жадымен зердесі ашылып, кешегі мен бүгіннің сабақтастығына зер салады.**

 Айталық, сөз және сөйлеу мәдениетін зерттеуші ғалым Дина Әлкебаева мынандай пікір айтады: «Адамдар өздерінің жеке сөйлеу мәнері арқылы сөз мәні деген іргелі ұғымды қалыптастырады. Кейбіреулер мүмкіндігінше серігінің жағдайы мен қасіретіне араласып кетуге тырысса, басқалар керісінше, сөйлеушісінен өзін алыстатады. Серігімен әлде алыс, әлде жақын қашықтықты қалыптастыра отырып, адам өзін әр қырынан ашады: ол өз ішкі жан дүниесін ұмытып, серігінің жеке өміріне терең қызығушылық танытуы мүмкін немесе өзін терең ашып, басқаның жағдайына мән бермеуі мүмкін»,-деп болжайды. Әлкебаева Д. Сөз мәдениеті: оқу құралы. – Алматы: Қазақ университеті, 2014, – 214б.(67 бет). Шынтуайтында ол солай да. Бірақ, кәсіби сұхбаттасушының белгілі мақсаты мен құпия қызығушылығы жетелеп отырмаса бейнеобраз тумайды. Бейнеобраз жасалмаса көркем дүние жоғалады. Ал, Динаның ой-пікір орнықтылығы мынада: Бұл мәселе студиялық немесе дөңгелек үстел басындағы белгілі бір кеңістікті қамтыған визуалды формадағы пікір алмасулар байланысындағы көріністер құрамында кездеседі. Сондықтан, Дина өте орынды әрі құптарлық тұжырым жасаған деп білеміз. Осы орайда, төмендегідей ойтоқтамға жүгінеміз.

–**Біріншіден:** Маңызды мәселенің бірі кейіпкердің әлеуметтік тұлғасын, өнер және өмір мәртебесін, оның ішкі жан дүниесінің ырғағынан алшақтатпау. Ресми нотадан аулақтап, әңгіме-сұхбатты көмескі болса да ойтолқын тұтастығымен байланыстыру. Көрермен мен тыңдарман және айтаман мен тыңдаушы арасындағы идеялық туыстық, ортақ мәнер орнығуы тиіс.

**– Екіншіден:** Журналистке қатысты жан-жақтылық деген ұғым тек бет әлпетінің физиологиялық құбылуынан тұрмайды. Мінез бен ой орамдығы және білімділік пен аңғарымпаздық, көптің көңіл күй ауанын райлайтын талғам мәдениетімен де ұштасуы ләзім.

 Асылында киім кию алғашқы қауымдықтан кейін келген үрдіс болғанымен тазалық сақтап, абыройыңды жина деген пейілден туған. Ал бүгінгі күнде киім кию мәдени үлгіге, сән салтанатқа, әсемдікке деген талғамға айналды. «Киіміңе қарап қарсы алады, сөзіңе қарап шығарып салады» деген сөздің қасиеті бүкіл әлемді айналып жүр. Себебі, жақсы үлгі тәлім тәрбиеге, парасаттылыққа, сұлулыққа тартады. Бұл әсіре тележурналистке қатты ескеретін жәйт.

**8 лекция. Телевизиялық тұлға және журналистикадағы әлеуметтік құбылыс**

 Телевизиялық хабардың халықтық сипаты тек көріністік болып есептелмейді. Әлеуметтік мінез құбылысын тудырады. Көру – көз алдыңда сақталып, жадыңда қалып қояды. Көңіліңе қонақтап, бейнеқозғалыстың қимылдық иіндері мен кесек келбеттер тірі тұрады. Дүбара ойлар мен дүмбілез сөздер, дүдамал пікірлер мен даңғара айтыстардан арылып, сол қалыптың өзін ғана қабылдайсың. Сондықтан, бүгінгі күндегі адамзат баласының ой жүйесі мен іскерлік әрекетінің рухани модернизациялануы, сана интеллектісі мен адамгершіліктің басымдылығына бейнеанықтама құндылығын сіңіріп, бейнеморальдық идеяның тұтастығы телевизиялық идеологиямен әділ бағаланатындығын телеөмір өндірісі дәлелдеп берді. Әлеуметтік тұрмыстағы қарадүрсін оқиғалардың телемотивациялық тұжырымдары, интеллектуалды тәрбиенің стратегиялық тармақтары мен қоғамдық серпілістің негізгі тірегі де телеүрдіске айналды. Яғни, интеллектуалдылық деген қабілеттілік мағынасындағы бәсекелестік. Неге жетелейтін бәсекелестік? Әрине, биік ой мен білім, ғылымға. Соның нәтижесінде қол жетерлік инновациялық мүмкіндіктерге, ұлттық әлеуеттілікке, державалық қосындардың қатарынан орын алуға, ірі индустриалды инфрақұрылымдық технологияның даму артықшылығын игеруге деген, рухани да саяси экономикалық, мәденилікке деген бәсекелестік.

 **9 лекция. Телесөзгер және респонденттің психологиялық ерекшелігі**

 Бүгінгі таңда Қазақстан телеарнасынан берілетін «Айтуға оңай» әлеуметтік жобасын интеллектуалдылық бағыт деп атауға болады. Бейсен Құранбек халық сұранысынан туындаған өткір мәселеге ойысудың тәсіліне машықтанған тележурналист. Сондықтан да оның көрермені мен хабарға қатысушыларының арасындағы ортақ қауышу ниеттестігі ізгілік пен мәдени қызығушылық тудырды. Б. Құранбектің телехабар барысында харизмдік қабілет қарымы аңғарылып отырады. Кез келген тақырып, кез келген ойды кезіп, кеуірсеніп қалмас үшін Бейсен әр хабарға шақырылған әрбір қонағына жеке дара көңіл бөліп, ықыласын білдіреді. Әрине, ықылас білдіру ығына жығылу деген сөз емес, қара жермен, таза аумен сырласқандай кейіптегі көзқарасы оның тақырыпқа тереңдей түскендігін танытады. А. Малахов әлеуметтік себептерді сюжетті оқиғалардан тартса, Б. Құранбек адамдардың ақыл, ой-сана көкжиегінен іздейді. Демек, әр нәрсені адами капиталдың ішкі дүниесіне үңіле түскен сайын жауабына кезігерің сөзсіз. Әлбетте, бұл сұхбаттың аудиториялық, психологиялық тәсілі. Тұлғаның ішкі рухани капиталына сүйене отырып, ақпараттық эмоциядан туындаған трансформациялық қатынас орнығады. Сұхбаттасушының бір мезетте,бірнеше ой орамын сана дербестігімен аралап шығуы рухани төзімділік тудырады. Яғни әңгімелесуші студиялық сауалды қабылдау арқылы жедел ой желісіне тартылып, жауапкершілік сезіммен сөйлеседі. Хабардың әлеуметтілігінің маңыздылығы да осында болмақ. Телесөзгер респонденттің психологиялық ерекшелігіне көңіл бөліп қана қоймайды, оған тікелей тәуелді де. Соның нәтижесінде белгілі бір мақсатты төзімділікпен іс-әрекетінің әлеуметтік құндылығына қол жеткізеді.Қорытындысында хабарға шақырылған әрбір қонақтың мынандай мүмкіндіктері қарастырылады:

* **Бірінші:**зейінін арттыру,
* **Екінші:**селқостығын жою,
* **Үшінші:**танымдылығын тарту,
* **Төртінші:**бейімділігін тану,
* **Бесінші:**еріктілігін мойындау,
* **Алтыншы:**тұлғалылығына сендіру,
* **Жетінші:** Сауалгердің пікірін рахмет ілтипатпен бағалау.

 Бұл телехабар–қоғамдық құрылымдағы әлеуметтік жобаның негізгі критериесіне айналып отыр.

 Жалпы, телехабар үрдісінде, адамдардың көңіл-күйі мен мінез эмоциясын қадағалау машығында белсенділік таныту кәсіби телесөзгер назарында болады. Себебі, телесөзгердің әрбір үн, дыбыс қаракеті мен ерекше қимылы адамдарға тікелей әсер етеді де микрофонды ұсынғанда қатты абыржып, айтар ойы жоғалады. Ал, көрерменге қызығушылық тудырады. Бірақ, микрофон ұсынылған адамның не айтары әзірше белгісіз. Сондықтан, телесөзгердің үні жұмсақ естілгенде ғана оның көңіл жайы орнығады. Осыған сәйкес, тікелей телеэфир ерекшелігін зерттеуші, ғалым Жидегүл Әбдіжәділқызы мынандай оңды пікір білдіреді. «Сөйленетін сөздегі логикаға сәйкес үн екпінін жоғары көтеріп, төмен түсіру арқылы өзгерту эфирді баиыта түседі. Себебі, дауыстағы әрбір екпін, әрбір іркіліс тыңдаушының қабылдауына әсер етеді. Бір ғана сөздің өзі дауыс ырғағына қарай әр түрлі әсер қалдыруы мүмкін»,-десе,(54 б.). Әбдіжәділқызы Ж. Тікелей эфир табиғаты: Оқу құралы. – Алматы: Қазақ университеті, 2003. – 141б., осы ретте, сөйлеу техникасын зерттеуші ғалым Орынтай Ошанова, «Сөйлеуші...тыңдаушыларды жалпы ой түюге, тұжырым жасауға итермелейді»,-дей келе, дедукциялық және аналогиялық ой-тұжырымында «Оратор сөз басында жалпы мәселелерді талқылауды алға тартып, содан кейін олардың мән-мазмұнын нақты мысалдар мен дәйектер негізінде түсіндіреді..., әртүрлі құбылыстарды, оқиғаларды, деректерді салыстыру. Көп жағдайда қатарластыра салыстыру тыңдаушыларға таныс деректер негізінде жүргізіледі. Бұл баяндалатын материалдардың дұрыс қабылдануына, басты идеяларды нақты түсінуге, аудиторияға тиімді әсер етуге ықпал етеді»,-деген орнықты ойға тоқталады.(81 б.) Ошанова О. Ж. Сөйлеу мәдениетінің негіздері: оқу құралы. – Өңд., толықт. 2 басылым. – Алматы: Қазақ университеті, 2012. – 186 бет. Демек, әлеуметтік рухани игілікке бастау әкелетін тележурналистік айташылық қызметтің артықшылығы сана тағылымының әмбебаптылығына жетелері сөзсіз.

 **10 лекция. Журналистика және тәуелсіз сана**

 Студиялық қонақтардың бір-бірін жатсынуы және тосырқау мінез танытуы заңдылық. Осыған орай әлеуметтік қымсынудан алшақтатуда телесөзгердің ықпалдастыру және жақындастыру қабілеті оның ерік-жігеріне ғана емес сөзгерлік әрі пікір ұқсастығымен сабақтастыру тәсіліне де жатады. Микрофон ұстаған адамды ой дағдарысынан арашалау да хабардың және телесөзгердің кәсіби әлеуметтік технологиясының артуына тиімділік әкеледі. Сонда ғана студиялық шығарылымдағы пікір алуандығы телеөнімнің біртектілігін құрайды. Яғни, телеөндіріс бірлестігіндегі қоғамдық, әлеуметтік жауапкершіліктің салмағын арттырады. Іскерлік пен әрекеттілік теориясының тәсілі дәлелдегендей әлеуметтік сана тежелісінен көрермен қауымды сақтап қалу, үміт-сенімді ақтап шығу, қилы дағдарыстар бөгетін бұза жарып, сөз өнерінің қуатымен қиялай шабу бірде жетістік әкелгенімен енді бірде еңселетіп тастайды. Олайы телехабарға қатысушы қонақтардың сөз саптаулары ілік-шалыс, ауытқу, толқу,текетірес-тақымдасу, мақұлдасу тәжірибесімен басымдық көрсетеді. Журналистік рухани жақындастырудың бейнеті осы арадағы жіліктесудің арасалмағында көрінеді. Демек, телесөзгер төрелік таныта ма жоқ әлде билік төрінен орын ала ма немесе телекоммуникатор, болмаса әкімшіл-кеңесші ме?- деген сауалға жауап іздеп көрелік. Бір өзі бірнеше миллионның, қала берді әлемнің әр түкпірін аузына қаратып, ортақ мәміленің орайын іздейтіндей ол қандай тұлға?

 Адамзаттың рухани бостандығын қамтамасыз ету үшін тәуелсіз сана қажет. Еркін күрескерлік пен ерен өркениеттіліктің есігін ашу үшін ерікті күш-қайрат, еселі еңбек, құндылықтармен өрілген өрісті мәдениет пен бүгінгі күнге тән вибрациялық сезіну қабілеттерінің жаңаша әлеуметтік күйін қабылдау ләзім. Дейтұрғанмен, әр кезеңнің келбетіне жауап берерлік көзқарас, пікірлер мен кереғар қайшылықтардың туындауы қоғамдық өмірдің ауыспалы айырмашылықтарынан пайда болады. Осы тұрғыда сана эволюциясының түзілімі ескіліктің шырмауын үзіп, жаңаша бағыт-бағдарды анықтау кестесі түзіледі. Оны «европалық стандарт» күйінде қабылдау, еліктеу түйсігін оятқанымен, табиғи қажеттілікті қанағаттандырмайынша, қоғамдық үрдістер тарапынан сезілетін талап-тілектер мақұлданбайынша әлеуметтік санаға орнығуы мүмкін емес. Тарихи ойлардың жиынтығынан құралған әфсәнә дәйектемелер кем-кетігін уақыт өткен сайын толтырып отырады. Және адам еркіндікті қалайтын құбылыс болғандықтан, әлеуметтік құралдар дүниесін жасаушы жаратылыс иесі. Сондықтан, әлеуметтік әлсіздікті қаламайды әрі үнемі үздіксіз күрес үрдісіндегі ұлы «пенде». Соған қарамастан, дүниетанымы мол, бақытты тума. Міне, осындай қоғамдық үрдістің талабынан туындаған сұраным адамдардың әлеуметтенуіне, түйсігіндегі мұқтаждық туындыларын қанағаттандыруға мүдделендіреді. Бұл үрдіс кез келген тарихи формацияның табиғи заңдылығы екендігін өмір өзі дәлелдеп берген. Алайда, қоғамдық эволюцияның негізгі формаларын тудырушы тұлға – Адам. «Жер бетінде адамнан артық ешнәрсе жоқ...»,-деп М. Горький айтқандай бүгінгі күнге дейін адамдар өздерінің өмір сүру ортасына лайықты талап-тілектерін саналы түрде ойластырып, аман қалудың алуан түрлерін тауып келеді. Демек, Жаратушыдан соң, адамның ақыл-парасатынан асқан, мейірім-шуағынан артық сәуле жоқ. Руханият әлеміндегі ізгілікті іс әрекеттер адамзаттың игілігі. Әлеуметтік енжарлықтың кереғарлығын тез аңғарғыш журналист-қаламгерлер мен интеллегенциялық тұлғалар, қоғамның нығаюына кертартпа анемиялық кедергілерді жою үшін белгілі бір идеялық ұсыныстарын ортаға салып, халықтық талқылау сүзгісінен өткізе білді. Бұл тәсіл дәйім өзгерістерге дайын болуға, ақпараттық ағындарға құлақ түру мен саралай білуге жалпыкөпшілік тарапынан басымдық тапты. Әлеуметтік алауыздық нигилизмінен азаматтық пен адамгершілік іскерлігін сақтау, «рухани тәуелсіздік» пен «адамзаттық мүдделерді» озық ұстау, «рухани максимализмнен» сақтану сияқты алуан қырлы моралдық-рухани ресурстар ақпаратшыл журналистер қауымының этикалық мінез-құлқының қалыптасуына, дербес демократиялық ой-сана түйсігінің белсенділігіне мәдени ықпалын тигізді. Тіпті, адам ағзасындағы орталық ядро– жүректің өмір сүрудегі атқарар рөлін айтпаса да болады. Бүгінгі қоғамдағы журналистиканы да солай деп танимыз. Демек, журналистика тұрақтылық пен татулықтың, келісім-бейбітшіліктің кепілі іспеттес. Елшілік пен ақпараттық қатынастың дәнекер дәйекшісі ретінде, қоғамдық, экономикалық-саяси жүйелер мен әлеуметтік құрылымдардың ішкі мазмұнын саралау, таразылау, бағалау, пікір, көзқарас, ұсыныс айтып, идеялық сенім көрсету және сабыр-тұрақтылықтың кейпін сақтауға мақсат мүддесі мен абырой беделін қатар тігеді. Саралап айтар болсақ, журналист – халықтық тұлға, қоғамның сыншысы, әлеуметтің жанашыр шипагер білімгері, ол қалың бұқараның қызметшісі. Журналистика мен журналист турасында көптеген қаламгер-ғалымдар өз пікірлерін ашық айтып та, жазып та жүр. Сондықтан, журналистика жанрының кез келген түрінде журналистің ащы да шыншыл қолтаңбасы көрініп тұрады. Бүгінде журналистика – ғылым. Саяси журналистика, әлеуметтік журналистика, әлемдік мәдениет журналистикасы, интернет журналистика, мультимедиалық журналистика тұрпатындағы жүйелік сатысы ғалымдардың ғылыми зерттеу нысанына айналды. Демек, журналистің ерекше тұлғалық сипатын ашу үшін оның болмысын қоғамдық, әлеуметтік, бұқаралық өмірден және таразылау, зерттеу тұрғысынан қарастырған жөн. Оның қоғамдық келбеті – журналист жазушы, журналист елші, журналист қаламгер, журналист ұстаз, журналист халықтық мінберде, журналист депутат, журналист саясаткер, журналист ғалым, журналист ел ішінде, журналист жақсылық пен жаңалықтың жаршысы, журналист зерттеуші, журналист қызметкер болып өрістей береді. Ал, дәл қазіргінің сұранысы – заңгер журналист, эколог журналист, экономист журналист, программист журналист, өңдеуші журналист, режиссер журналист, продюссер журналист, «арт журналист», «Рюкзак» журналист талабы қойылды. Бұл журналистік қызметтегі қоғамдық қатынас пен әлеуметтік іргеленудің биік көрінісі. Мұның мәнісі халықаралық бейбітшілік пен түсіністіктің, келісімдік пен кереге көтеріп, уық шаншудың жалпыға тән мақсат үйлесімін келтіру. Ақпараттық құлақтандыруды – сақтандыру, планеталық жаңалықтарды игеруді – өрістену, бизнес ток шоу мен дәстүрлі рухани құндылықтар тақырыбындағы телерадиохабарларын – жаңару, жанрлық, ақпараттық пішіндік өңдегі жарнама көрсетілімдерін – бәсекелік тойтарыс және өрлеу кезеңі деп қабылдауды журналистикадағы жаңашылдық бетбұрысы деп танимыз. Телеарналардағы «Іскерлер уақыты», «Ақылды қала» телекөрсетілімдері соның айғағы. Қазіргі таңдағы жаппай айтысып, жапырыла таласып жатқан өзекті түйіндердің де сауалына жауап іздестіруші қауым «Мен журналистпін» деушілер болғандықтан, қолындағы қалам-қаруын интеллектуалды ой-сана мен ізгі ниетке сілтеп келеді. Демек, журналист бейбіт қаламының иесі, әділет пен әлеуеттілік ілімінің, ғибрат құндылығы мен ғаламдық кеңістіктің шолушысы.

 **11 лекция. Интеллектуалды сахналық телешығарылымдар**

 Жиырма бірінші ғасыр метрополиямен ықпалдасу ғасыры, еларалық тарихи дипломатиялық, әріптестік ғасыры. Кешенді қатынастардың саяси әлеуметтік, экономикалық және мәдени мүдделестік пен технологияның, мемлекеттік инфрақұрылымның инновациялық дәуірі туды. Бұл журналистердің жаңа келбеті мен тың қырларының ашыла түсуіне зор ықпал деген сөз. Демек, журналист тұлға ретінде өзіне жедел талап қоя білетіндей даралықтың жолына түседі. Олардың халыққа қызмет көрсету адалдығы мен ой қуаты сарқылмайды. Бір сәт отандық телевизиямыздың тарихына мән берейікші. Қаншама сахналық телеқойылымдар халықтың жадында сақталып қалды. Неге? Сол жылдардың телевизиялық үні, журналистер қауымының келбет кескіні мен дауыс мәнерін, шығармашылық толқынын сақтап келеді. Себебі, телвизиялық өнімдердің барлығы дыбыстық қатынас пен дауыс және әуенмен, сондай-ақ тілдік құралдармен жүзеге асырылады. Ал, көңіл көтеру бағдарламалары ән думанмен сүйемелденеді. Сөз қарапайым түрде айтылғанымен өте күрделі құбылыс. Оның негізгі адресаты адам, тыңдарман қауым. Әлеуметтің көңіл күйіне әсер етуші факторлар сахналық қимыл қозғалыс пен құлаққа естілер сөз. Ал, телесахналық қойылымдар әлеуметтік тіршіліктің айнасы. Сонау жылдардағы Сұлтан Оразалының «Қымызханасын» қалай айтпасқа. Автордың өзі «Қазақ теледидарының тарихында тұңғыш рет жиырма бес сериялы «Қымызхана» атты әзіл-сықаққа құрылған қойылымдар қойылды»,- деп тебіренеді. Кезіндегі Нұртілеу Иманғалидің «Ой-көкпары» қаншама жұртшылықты телеарна терезесіне телміртіп, санасында жатталып қалды. Сұранысы мен ғибраты да жоқ емес. Күні бүгінге дейін көрерменін сағындыртады. Бұл деген телеарнадағы көңіл күй көтеру бағдарламасының нағыз өзі. Халықпен бірге жасап келе жатқан «Айтыс» телешеруін көрермен қалтқысыз қалдырмай көретін ғұмырлық дүниелер болды. Тақымыңды қысып, тебірене қарайтын рухани нәрдің телешығарылымдық сипаты осылайша сақталады. Сондай-ақ, телеөнердің өрістенуіне де мол шауғын шашқан көңіл сәулесінің тележәдігеріне айналды. Белгілі тележурналист Дана Нұржігіттің «Айтыс десе Жүсін Ерман есіңе түседі, Жүрсін десе айтыс есіңе түседі»,- дейтіні де теледидардың тарихи шығармашылығын айғақтап тұрған жоқ па.

Демек, телевизиялық шығарылымның әлеуметтік, қоғамдық маңызы болғандықтан, ол көпшілік қауыммен бірге жасай беремек. Сондықтан, әлемдік тарихи маңызға ие боларлық телешығарылымдардың тәрбиелік сипаты мен идеологиялық қуаты күн өткен сайын арта түседі. Бірақ, бүгінгі күн тұрғысынан бағалағанда телевизиясыз күн жоқ, қуаныш азайып, өмір тоқтап қалғандай сезінесің. Себебі, оның артықшылығы күнделікті өзіміз көріп жүргеніміздей көңіл күй қанағатында болмақ. Мәселен, «Қазақстан» телеарнасынан берілетін әзіл әлемі,«Ән салады мамандар», «Бірінші Евразия» телеарнасындағы той базар, «Астана» телеарнасының бауыржан шоуы, «НТК-дан» сұр бойдақ, «СТВ-дан» ән шашу, «31- ші» телеарнадан алдараспан көңіл көтеру бағдарламаларын сараптап отырсаң, телеарнадан телеарнаға ауыспалы түрде беріліп отырады. Өйткені, бұл бағдарламалар бір телеарнаның тұрақты жанры емес. Себебі, ақша қаражатына құрылған телекөрсетілімдердің өз алдына құрылған театрлық жобалары әрі келісім жоспарлары болғандықтан, көшпелі сахналық қойылымға айналды. Сонымен қатар, жанталасып жүріп, шығармашылық талаптан шыға алмайтыны қанша.

**12 лекция. Телесахналық қойылымның режиссерлық интеллектуалдылығы**

 Телесахналық шығарылымның көп қырларының бірі, танымдылық маңыздығылығы мен қоғам және адамдардың арасындағы берік қарым-қатынасты қарастыру болып табылады. Мұндай тұжырымдардан көрермен мен телесахналық қойылым орындаушыларының рухани ұқсастығын аңғарамыз. Көрермен көпшіліктің өмірдегі дәстүрлі пайымында жағымды, жағымсыз көріністердің орын алуын ескере бермейтіні анық. Себебі, жұртшылық көрсетілім мағынасында қолданылған кейбір ұғымдарды артынан пайымдайды, өзара пікірлесу нәтижесінде қорытынды жасайды. Көп жағдайда әлеуметтік сахналық ұғымының бүгінгі кезеңдік түсінігі басымдық алады. Өйткені, халық осы шақтың, қауымдастық өмірі мен қолданыстағы сөздерінің мәндестілігінен мәніс іздейді. Қоғамдық тұрмыс тіршіліктің күрделі тұстары мен өз көкейлерінде жүрген көп қырлы түйткілдерді телесахналық қойылымдардың көрінісінен аңғарғанда, сонымен қатар оның тұтастығын бейнелі образ арқылы танығанда айыздары қанады. Оны әлеуметтік телесахналық көңіл күй көтеру бағдарламаларының ішінен әсіресе Шаншар әзіл-ысқақ телетеатрының уәжінен тікелей қабылдауға болады. Қоғамдық жүйедегі ретімен қарастырылатын жағымсыз ретсіздіктерді шымбайға батар өткір тақырыптарды алға тартады. Қоғамдық құрылым ешқашан бір текті болмаған. Оның алуан, әрқилы сипаттағы әлеуметтік құбылыстары мен тоқтаусыз процестілігін қамтитын тақырыптарды өмірдің өзіндік ағымынан көріп, соның актуалдылығын негізгі сюжеттің өзегіне айналдырады. Әлеуметтік түзілімі, сюжеттік құрамы бір-бірімен қабысып жатқан көріністерді бөліп қарастыра алмайсың. Олай болған жағдайда сюжет желісі үзіліп, ой бөлінушілікке ұрынып, көрерменін шатастырады. Ал, табиғи ізділігін тапқан сюжеттер жиынтығы құндылығымен, өзара байланыс элементтерімен әлдеқайда әлеуметтік ұтымды да кең ұғым қалыптастырады. Себебі, тұтастығын сақтаған элементтердің бүкіл жиынтығы, бір-бірімен тұтастай әрекеттесуінің нәтижесінде, ұйымдастыру тәсілі барысында болсын құндылық формасының тұтас жобасын жасап шығады.

 Қомақты аудиторияны тартатын және әлеуметтік сұранысты саралай келе, яғни, контент мәселесіне тоқталсақ, «Хабар» арнасындағы «Жұлдызды дода мен Звездные войны» и «Бенефис-шоу» сияқты көңіл көтеру бағдарламаларымен қоса, таратылатын телеөнімнің халықтық сұранысын қанағаттандыратын, әлеуметтік қоғамдағы толғандыратын өзекті жәйттерді қаузайтын өткір тақырыптар қамтылмаса, көрермен селқостығын тудырады. Көптеген әлеуметтік көпшіліктік бағдарламалардың, мәселен, мәдени, саяси, экономикалық, тарихи тәрізді жобалардың ел, халық үшін маңызы зор. Осыған орай, халықтың рухани көңіл күйіне тікелей әсер ететін фактор – ол көпшіліктің көңілін көтеру, күлдіру, ой-санасын ширату бағдарламалары. Көрермен халық үшін аса ауадай қажеттілік тудыратын бұл бағдарламалардың мазмұндық сипаты өте бай, берері мол телесахналық көрсетілімге құрылады. Күлу – көңілді тазалау, ойыңды сергіту, бойыңды түзеу болмақ. Бұл ежелден келе жатқан табиғи қажеттілік. Қоғамдық ой-сананы орнықтыру үшін әлеуметтік тіршілік тұтқасында жүрген жандардың жанын жадыратып, жүзін жарқырату үшін күлкі керуен заңдылыққа айналды. Оның мәнісінде адамдардың өмір сүру салтындағы шынайылықтың өзі, таптырмас күлкі құралы екен. Өмірдің өзі серуен, тұрмыс шындық, тіршілік күйбең, ал күлкі сол өмірдің өзің қарайтын айнаның екінші беті.

 **13 лекция. Телевизия әлемдік философиялық коммуникация**

 **Телесахналық қойылымдардың телевизиялық үлгісі, эстетикалық дәстүрлер мен көркем образдың жүйесін құрайтын философиялық әрі жанды қозғалыстардың экрандық бейнесі. Өмір ақиқатын бейнелеудегі тарихи кезеңдердің өнердегі халық мұрасы.**

 Телевизия – өнер орталығы. Оның мәдени көрсетілімдері үнемі жаңашылдықты талап етіп отырады. Мәдениет, өнер, тұтас қамтылған синтездік орталық. Сондықтан, телевизиялық өнерді қолға алған адам рухани осалдыққа ұрынбауы тиіс. Бұл ойымызды Оспанова Маринаның мына бір сөдерімен өрбітуімізге болады. «...мәдениеттің құлдырауы адамның  рухани дүниесін аздырады, оның шынайы даму жолынан ауытқуына әкеліп соқтырады. Бұл еліміздің ұлттық қауіпсіздігінің түп негізіне әсер ететін құбылыс болып табылады.
  Өмірдің заңына сәйкес мәдениет үнемі жаңғыруды қажет етіп отырды. Өзен өзінің мөлдірлігін суы ағып жатқан кезде сақтайды, тазалығымен адамды тәнті етеді, әлемділігімен табиғатты құлпыра түседі. Сол сияқты кез келген мәдениет жаңа толқынға, жаңа мағынаға ұмтылады, оған зәрулік танытады. Әрине, бұл дегеніміз ғасырлар сынағынан өткен дәстүрлі құндылықтарды түбегейлі жоққа шығару дегне сөз емес. Өйткені, тарихи сабақтастықтың логикасына сәйкес мәдениеттің ілгері үлгілері болады, онсыз ұлттық мәдениеттің қабырғасы сөгіледі, іргесі шайқалады /1/. Міне, сондықтан жаңа үлгілерге жаппай бетбұрыс жасаудың өз қисыны, өз ырғағы, өзіндік келбеті бар. Сондықтан, өтпелі кезеңнің мәдени өзгерістерінен дәстүрлік пен жаңашылдықтың ерекше синтезін, симбиозын іздеуіміз қажет сияқты. Әрбір жаңа нәрсені ұлттық ерекшеліктерді ескере отырып қабылдаған абзал.
  Мәдениеттің басқа салаларында жіктелген заттық және руханилық, объектілік және идеалдық, рационалдық және эмоционалдық... – осылардың бәрі өнерде жігі бұзылмай, бірлесе, біте қайнасып жатыр.
 Өнер – қоғамдық сананың ең көне формаларының бірі. Оның сананың басқа формаларынан, мәселен ғылым мен философиядан айырмашылығы сол, ғылым мен философия сыртқы дүниенің теориялық бейнесі, яғни олар теориялық ойлау болып табылса, өнер шындықтың көркем бейнесі болып табылады»,-деген пікірлер жиынтығын алға тартады. (Интернет көзі:15.10.2010 10:25 Оспанова Марина. «Өнер және бейнелеу өнерінің танымдық тарихы ».). Әлемдік саяси оқиғалар мен ресми ақпараттар, басқа да көрнекі дүниелердің баршасы, бүгінгі жаhандық дәуірдің бүткіл ахуалы, ғылыми да біліми, интеллектуалдылық пен инновациялық технологияның өрістілігі және отандық экономикалық үрдіс телеарнаның өндірістік өніміне айналды. Ән-күй мен өлең- жырдың, күлкілі ойын-сауықтың, әзіл-әңгіме мен сатиралық телепублицистика, телеәңгіме, телесұхбат, телеайтыс, деректі фильмдер мен кино қойылымдарына дейін телевизия қамти алды. Замансөз де, көсемсөз де шешенсөз де, өлеңсөз де телевизияның бейнеқатарынан көрініс тапты. Телевизия, әлемдік коммуникациялық құралдардың ішіндегі халықтың ең сенімді серігіне айналды. Алыс құрлықтың түкпір түкпіріндегі адам көріп білмеген құпия сырлардың барлығын көз алдыңда сайратып, жықпыл-жықпылын жіліктеп беретін бинокульярлық көз, телевизиялық линзаға айналды. **Телевизия – жаңа жобалардың ұстыны, әлемдік бейнекөріністердің өңдеу ұстаханасы әрі қоғамның әлеуметтік қозғаушы күші. Бейнекөріністердің ең жоғарғы пирамидасы.** Бүгінде ақпараттық технологияның даму кезеңінде адамдардың көпшілігі телевизия өнімдерінің тұрақты тұтынушысы, себебі, телеарнадан берілген ақпараттық хабарлар мен телехабарлар, тағы басқа телевизиялық өнімдер ресмилігімен шынайы қабылданады. Саяси және экономикалық, мәдени де тарихи құндылықтардың таратылуы белгілі бір мамандардың қатыстырылуымен, сарапталып, таразыланып, дәлелденіп жүйелі түрде беріледі.

 **14 лекция. Телвизиялық көңіл күй көтеру бағдарламасының мақсаты**

 Жалпы, телевизиялық көңіл көтеру бағдарламаларының көптігі әңгіме болып отырған жоқ. Басты мәселе, телевизиялық өнімнің, әсіресе аталған тақырыптардағы көрсетілімдерінің сапа төмендігінде. Мәселен, театр сахнасына мән берейікші – жүрдім-бардым қойылымдар мен кездейсоқ режиссерға орын жоқ. Оның үстіне театрда маусымдық спектакльдер ғана көрсетіледі. Ал, телеарналардағы телесахналық бағдарламалар күнделікті эфирге шығарылады.Телесахналық қойылымдардағы сөйлеу шешендігі мен орындаушылық шеберліктің шапандасып жатуы режиссер мен тұлғаның бірлігін көрсетеді. Сөздің құндылығы мен оның әртүрлі формалылығы сөйлеу технологиясы болып есептелетіндіктен, құнар-маңызынан айырмай тыңдаушы көрерменге жеткізу шешендікпен шендесіп, күлкі-айызыңды қандырып, құмарыңды қанағаттандырса нұр үстіне нұр.

 Көңіл көтеру жәй дүние болып қалмас үшін заманның мол мағұлматын айшықтап, елдің тұрмыстық, тарихи процестерінен философиялық сана жүйесін танытуы мен дәлелдеуі, пайымдаулары көрініс тартуы қажет. Халықтың ойлау қабылетін орнықтыру және таным ерекшеліктеріне ықпал жасағанда, пайдалы дүниенің телесахналық өмірге жолдама алғанын мақтанышпен айтуға болады. Астарлы ойдың ақиқатын тереңнен тартып, шыңыраудағы шындықты әзіл әңгіме ретінде тәржімәлау көрсетілімнің жан-жақтылығын аша түседі. Режиссердың танымдылығы, көрермен көпшіліктің жан-дүниесін, табиғатын тап басу мақсатында қоғамдық үрдістерді саралап қана қоймайды, студиялық шығармашылық көркемдігінің дизайнерлік сипатын арттыру ізденісінен де танылады. Әр көріністің мазмұнына лайықталған бояу, түр мен түс, тіпті, орындаушы тұлғаның жынысына дейін анықталады. Рухани өмірдің материалдық көрінісі адам санасына бағыну үшін, режиссердың идеялық көзқарастың шындық философиясына сүйенуіне тура келеді. Яғни, телекөріністе адам санасына тұрақтаған теріс түсініктерді жойып, жаңа тұрпатты идеяның қозғаушы серпінін тудыру ілімдерін қарастыру механизмдерін меңгергенде, сахналық форматын түрлендіре алады. Сонымен қатар көрерменге ұсынар ойдың әлеуметтік мөлшері, қоғамдық қатынастағы интеллектуалды құндылықтар бірлігін нығайтуға атсалысуынан көрінеді. Олар:

**– Біріншіден: «Рухани жаңғыру»**, яғни сана дағдарысындағы бөгетке физиологиялық сілкініс тудыру;

**– Екіншіден: Әлеуметтік белсенділік**. Отаншылдықтың маңызды үлгісін нысаналай отырып, мақсаткерлік рухындағы болашақтың күш қуатына жігер беретін, әлеуметтік ой-сана кеңістігін құрайтын, әріптестік бірлестікті арттыратын, көркеммағыналық телесахналық шығарылымдардың әлеуеттілігін үйлестіру;

 **– Үшіншіден: Ойбілезік**. Ізгі игіліктерге кедергі келтіретін түйсік тетіктерін қасаңдықтың құрсауынан босатып, ішкі сезімнің иіріміне динамикалық толқын әкелетін ой шеңберінің самарқаулығынан, тұрақсыздығынан аулақтау;

**– Төртіншіден; Ұлттық негіздің діңгегі.** Халықтың ой-сана үлгісіндегі қалыптасқан философиялық пайымдаулары мен дәстүрлі тіршілік салтын, тіл құдіреті мен тарихи өмір жол ерекшелігін ұлықтау.

**–Бесіншіден**: **Интеллектуалдылық.** Білім мен ғылымның және рухани потенциялдық мүмкіндіктің инновациялық сондай-ақ интеллектуалдылық жаңаруын, ғасырлар бойы жинақталған бабалардың арман мұратымен, яғни, шындық пен дүниетанымдық қасиетімен сабақтастыру. Жастардың білім-ілімге және бабалар өсиетімен, ғасырлар тоғысымен сабақтасып келе жатқан «ақыл-ой антологиясына» деген ынта-ықыласына себепкер болу.

 Демек, телесахналық шығарылымдардағы бейнекөрініс осы айтылғандардың бейнесипатын ашқанда, тарихи кезеңдердің өткені мен бүгінгісін ақылды ұрпақ, футурологиялық ілім (болашақ ілімі) ретінде санасына ұялатады. Себебі, біз телеарна идеология орталығы дегенді көп айтып жүрміз. Дейтұрғанмен, аталмыш сөз жан жақты ұғым тудырады. Бұл телеарнаның жалпыадамзаттық идеологиялық табиғаты. Ал, оның ішкі сипаты, жеке тұлға мен қоғамдық, саяси әлеуметтік, экономикалық-мәдени құрылымның тұрақты іс әрекет процессімен тығыз байланыстылығында.

 **15 лекция. Сахналық телесөзгердің өзіндік сипаты**

Абилбакиева Ғ.Т. «Cөйлеу шеберлігі және тіл мәдениеті» еңбегінде былай дейді,- «Күнделікті тыңғылықты дайындықтың бір бөлігі шешендік өнердің әдісін меңгеру болып табылады. Шешеннің қызметі қандай сатылардан тұрады, сөйлейтін сөзді қалай орналастыру керек, аудиторияны меңгерудің қандай амалдары бар екенін жақсы білу қажет. Күнделікті дайындықтың арқасында шешеннің кәсіптік шеберлігі артады. Жоспар жасап алғаннан кейін шешен сөйлейтін сөзінің құрылымын түзеді. Ауызша сөйлеудің құрылымы үш бөліктен тұрады: кіріспе, негізгі бөлім, қорытынды. Әрбір бөліктің өзіндік ерекшелігі бар». Телесахналық қойылымның белгілі бір бөлімдерінен тұратын, тіпті, маңыздылығын арттыра түсетін сөз бен сөйлемнің бірлігі екенін ескерсек, ақылға қонымды пікір. Сахналық сөз бен сөйлемнің күш-қуаты көрермендер үшін әлеуметтік шығарылым болып саналады. Тыңдаушыларын құрылымдық детальдар көмегі арқылы ақпараттық мәдениетке тартады. Мұндағы әңгімелесу, сөйлесу талғамды түрде көптеген мәліметтерден тұрады. Сондықтан да көрермен көпшілік оны ой елегінен өткізіп, талдай алады. Халық үнемі ойын сауықпен өмір сүрмейді. Күнделікті тұрмыстық қарқынмен қапылыста жүрген көпшілік, сахналық қойылымдардан күңіл күйіне медеу іздейді. Бұл табиғи қажеттілік. Телесахналық қойылымдарды бүгінде техникалық коммуникациялық үрдістің даму қарқынымен ауылдық тұрғындар көп көреді. Сондықтан, гумманистік, эстетикалық байланыстарын ескере отырып, көпқырлы ерекшелігін мойындата білу жүктеледі. Сөйлеу мен дыбыс ырғақтылығының өзі жоғары көркемдігімен қатар, стильдік танымдылығының маңызын, көрермендердің қабылдауы нәтижесінде рухани эмоциялық ләззәтқа бөлей алады. Бірнеше жанрлық туындылардың тұтастығымен телесахналық өнер шығарылымын түрлендіру, модельдеу ортақ ұқсастығымен, кәсібилігімен эстетикалық қабылдау ұғымын тудырады. Демек, көрерменнің қабылдау мәдениеті мен танымдық түсінігін көру, есту, қабылдау түйсігі арқылы өнер табиғатының заңдылықтарымен байланыстыра алады. Қалай айтқанда да телешығармашылықты тамашалаушылар;

**– Біріншіден:** көрермен;

 **– Екіншіден:** тыңдарман;

**– Үшіншіден:** сыншы;

**– Төртіншіден:** сараптаушы;

**– Бесіншіден:** пікір тудырушы;

**– Алтыншыдан:** көзқарас қалыптастырушы;

**– Жетіншіден;** жарнамашылар болып есептеледі. Сондықтан, телесахналық көңіл күй көтеру бағдарламаларының басты мақсатының бірі қарапайымдылық формасына құрылғаны абзал. Себебі, оның көрермендерінің жас шамаларында айырмашылық болмайды, үлкен-кіші, кәрі-жас бәрі дерлік көрермен санатына жатады. Оның тәрбиелік мәні мен рухани құндылық сипатының маңызы да осынысымен мадақталады.

 Қоғамдық әлеуметтік тенденция, әрбір адамның саналық қабылдау түсінігі арқылы көпке ортақ пайымдауларға ұласады. Телесахналық көңіл күй көрсетілімдерінің музыкалық көріністік, көркемдік нотасы тақырыптық принципінен ауытқумаушылықты көздейді. Телевизиялық сахналық көріністер халықтық рухани өмірдің ажырамас бөлігінің табиғи жарасымы. Ол:

**–Біріншіден:** қоғамдық, әлеуметтік тұрмыстың сахналық бейнелеу өнеріндегі тарихи түпнұсқасы.

**– Екіншіден:** телевизиялық сахна өнерінің алтын қоры.

**– Үшіншіден:** Телевизиялық әсем жанрлар жиынтығының мұрасы.